정조 9년
乙巳四月二十四日卯時。上御誠正閣。奉審禮堂入侍時。左副承旨黃昇源。假注書李德鉉。記事官金鳳顯尹行任。訓鍊大將具善復。禁衛大將徐有大。禮曹參判李文源。以次進伏訖。上命進前曰。昨日何時畢役乎。善復曰。犯昏而畢役矣。上曰。拜峯山補土。何以爲之乎。善復曰。補土役處有二。而上處則築石塡土。永塞往來之路。下處則。塡土爲廣其路。仍衣莎草。以作散路。使農人往來。而年久之後。或慮牛馬之通涉。招致典農村民中年老稍知人事者。使之禁斷。若或犯禁。見捉於摘奸時。則當被重罪之意。嚴明分付矣。上命書傳敎曰。大臣備局堂上引見。仍命兼春秋出去。與大臣偕入。鳳顯承命出。與左議政洪樂性。行知中樞府事具善復。仁陵君李在協。行禮曹判書金魯鎭。行戶曹判書趙㻐。行副司直鄭昌聖金履素。漢城判尹徐有寧。行副司直李柱國。兵曹判書趙時俊。咸春君李昌運。行副司直徐有大蔡弘履。校理李鼎運。右副承旨李兢淵。事變假注書金載翼。偕入進伏訖。樂性進前曰。朝晝異候。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。世子宮凡節。若何。上曰。一向好在矣。樂性曰。臣猥叨宮銜。日月頗久。頃承待春和進見之敎。何間當行相見禮乎。上曰。凡節異於去年。時且尙未勝衣。有難行禮。而來月則。自多掣礙之端。伊後則漸値盛暑。稍待秋間爲之。好矣。樂性曰。聖敎誠然。而近來日氣。甚爲和暢。故有所仰達矣。今承聖敎。謹當稍待秋間矣。樂性曰。向來前領相。以世子宮私親父追贈事。有所仰奏。而伊時未蒙發落下敎。冊禮後。尙未擧行。實爲欠典矣。上曰。此非持難之事。而法典所載。多有未詳處。若東宮私親父贈贊成。則如洪奉朝賀地處。當用何等追贈乎。且坤殿。取以爲子。則私親父追贈。似無緊關矣。且單代追贈。旣無明據文跡。則實難輕先允許。故昨冬擧條。尙留中不下矣。樂性曰。下敎旣如此。則臣何敢更爲煩達。而王世子正位東宮之後。私親父追榮。載在法典。尙今遲延。未施應行之典。揆以國體。誠是欠事。在下道理。實萬萬不安矣。上曰。朝廷事。一番創始之後。便作成憲。小事猶然。況似此至重之事。可不審愼乎。昨秋兵判。以此事。首先陳達。繼有大臣之奏。而尙今持難。意有在矣。上曰。東宮嬪父。例贈右議政。而有次次追贈之例乎。時俊曰。三代追贈。雖非續典所載。而亦有已行之例矣。上曰。私親父追贈。雖有可據文跡。而多有不可知者。先朝下敎。亦似一時之敎矣。樂性曰。此慶尙監司鄭昌順狀啓也。以爲牟還之弊。實爲難支之端。而近年又有四分三分給之新令。未免勒授之弊。徒爲病民之資。壬寅年間。道臣趙時俊。亦以此弊。疏陳狀請。咸安等邑牟還五萬石。以錢代捧。貿租作還。少紓民弊。而到今四五年間。轉滋近十萬之耗。差過數年。因此牟還。民不聊生。一依壬寅例。限六七萬石。作錢捧留於本邑或本營。待秋成或租或太。轉還於穀少邑事。請令廟堂。稟旨。分付矣。嶺南牟還數多之邑。自前有穀多民少之患。而又況三分取耗之後。不無勒分之弊。道啓中。及今作錢待秋作租之請。誠爲矯捄之一端。限六萬石。依狀請施行。何如。上曰。前道伯之意。何如。兵曹判書趙時俊曰。牟還數多之邑。爲弊之大。誠如道啓。而往在壬寅。五萬石以錢代捧。散給沿邑作租。癸甲兩年所息之牟耗。似過六萬之數。貽弊決當如前矣。上曰。依爲之。出擧條樂性曰。長津事。南兵使狀啓來到。而道臣狀啓。則不爲來到。故頃以待道啓稟處之意仰達矣。道啓尙無消息。似因帥臣啓本。以爲道臣之意。小無異同云云。故道臣則不爲各啓。而當初旣以道帥臣。論理啓聞事。行會於監兵營。則監司之獨不修啓。揆以事體。殊涉未安。且關防設施之重。固不可以一帥臣之啓。遽然決定。咸鏡監司李𡊠推考。使之卽爲論理啓聞。以爲稟處之地。何如。上曰。依爲之。出擧條樂性曰。甲山前府使宋迪中事。事未前聞。萬萬驚駭矣。樂彬之自來負犯。果何如也。又況福賊事出之後。苟有一分秉彝之心。防守禁束之方。尤宜十分着意。而乃反任其跳踉。全無顧忌。以至於互換錢財之境。此不嚴懲。後弊難言。宋迪中。星火拿來。各別嚴覈。從重論斷。甲山旣如此。則散配之邑。毋論島陸。此等變怪。難保其必無。與其現發而勘罪。曷若預飭而無犯乎。卽令王府秋曹。措辭發關於各道監司處。嚴飭各該守令邊將。防守之道。詗察之方。無或一毫疎漏。俾無似此意外之患事。出擧條。爲先另飭。何如。上曰。依爲之。出擧條樂性曰。戶曹參議金履容。向除敦寧都正。旣不肅命。今移見職。又復如前。日昨飭敎。不啻截嚴。而一味違傲。無意承膺。事體所在。極爲未安。當初擢用。旣出於朝家奬功酬勞之典。則不可一任其逡巡。金履容。從重推考。卽爲牌招。申飭行公。何如。上曰。依爲之。出擧條上曰。渠是蔭官。則與侍從。處義大異。而連日違牌。昨日飭敎之下。亦無動靜。豈有如許道理。且旣非卿宰。則重推勉出。無或有傷於朝體否。樂性曰。分義雖涉未安。而朝家旣以褒賞之典擢用。則宜有參量之道。故臣之請推。良以此也。上曰。一向相持。出場無期。今則姑試譴罷。不但國體之當然。亦足爲來頭進身之道矣。樂性曰。兩重臣之處義如彼。故金履容之逡巡。亦如此矣。上曰。誠然矣。善復曰。臣屢瀝肝血。未蒙允兪之音。而連伏承更勿固辭之敎。故不得不祗受王牌。而在臣私心。終有所蹙踖不敢承當者矣。樂性曰。一品重臣之筵席辭職。雖是例也。而訓鍊大將具善復。所被賞典。屢疏辭免。旣承溫批。今筵聖敎。不啻丁寧。而又復縷縷煩懇。雖緣私心之不安。有關筵體。推考。何如。上曰。勿推。可也。出擧條上曰。馬牌閪失。則當用何律。善復曰。臣未能的知矣。上曰。都事亦有馬牌乎。善復曰。有之。上曰。曾聞馬牌閪失。則尙瑞院所在之馬牌。盡爲改造云矣。注書出去。問于尙瑞院以入。可也。金載翼。出問回奏曰。問于尙瑞院。則只改所失之牌。而律名不能詳知云矣。善復曰。臣於二月瑞蔥臺入侍時。新進宣傳官。騎射制馬生疎。故有所慨然。陳達矣。近聞該廳。終巡試射。騎芻七巡太過。人馬俱困云。以騎芻三巡。柳葉箭七巡。改定式。隆冬盛暑。依前受敎擧行。似甚便好。而本擧條。欲爲付標。則添書甚多。有不精之慮。更爲出擧條。好矣。惶恐敢達。上曰。禁御兩將之意。何如。禁衛大將徐有大曰。聞該廳諸議。皆以爲騎芻七巡。實有人馬俱因之弊云。更以三巡爲定。似好矣。御營大將李柱國曰。騎芻七巡定式。實有人馬俱困之弊。依訓將所奏。以三巡定行。似好矣。上曰。依爲之。出擧條景慕宮提調鄭昌聖曰。本宮負債。至五十兩之多。而無可償之道。此甚可悶。上曰。何處用之而然乎。昌聖曰。提擧無他兼職。而或値公故。則若干所入。自本宮擧行。故以致所費之夥然矣。此後則雖或量入爲出。以爲節用之道。而已逋之物。不可不償。誠極可悶。上曰。與戶惠堂。相議爲之。可也。昌聖曰。宮底十戶居民。與訓將相議。以爲百般顧恤之道。則此輩自稱募入。意望太過。憑藉呼訴。不一其端。欲充其慾。則爲弊不少矣。善復曰。十戶居民。皆令入屬軍門。則旣入之後。賣家出去。換名圖差。不但民習之痛駭。誠是難繼之道矣。上曰。蚩蠢之氓。雖不足責。豈有如許道理。曾以此事。有査實草記之敎矣。善復曰。以査實草記計矣。昌聖曰。凝鑾橋邊作舍民人。旣有某條顧恤之成命。臣與訓將。相議區處之方。而終無善策。渠輩所願席子契。則各道多以民弊防報。今無可論。惟此弓袋筒箇等方物。已自年前。江原道先爲作契。至今遵行。別無弊端。此外諸道方物。若依嶺東例。使之作貢。受價進排。則似可爲資活之道矣。上曰。訓將之意。何如。訓鍊大將具善復曰。臣亦思之。實無善處之道。而弓袋筒介。旣有嶺東已例。別無生弊之慮。若干營閫。有所損失。亦非大段。此則自朝家。從便善處。而使橋邊民人。作貢進排。恐似無妨矣。上曰。出擧條。往復惠堂。後日稟處。可也。出擧條柱國曰。本營渡涉船隻十五隻內。九隻在於楊花鎭。二隻移送銅雀津。一隻移送鐵串間浦。三隻移送陽川。孔巖津使用。而孔巖津。今已聚沙。通涉稀疎。孔巖津所在三隻船中。一隻船移送楊花鎭。一隻移送鐵串間浦。一隻留置孔巖津。使用。何如。上曰。依爲之。出擧條昌運曰。正月賓筵。臣以本廳經用之難支。請得戶曹句管關西稅太二萬石。自臣廳。從便拮据。作米三千石。以充戶曹貸去餉米之代。取其餘者。補用於支放不足者及經費之意。仰奏。而因前戶判之未及詳知句管石數。有後日次對。更爲稟處之命矣。戶曹句管關西稅太。乃爲十六萬石云。而大臣戶判。今適入侍。恭俟處分矣。上曰。大臣之意。何如。左議政洪樂性曰。摠廳事。不但經用之不成貌樣。固已可悶。至於餉穀之漸縮。尤不可不念。今此所請。不是異事。下詢戶判處之。似好矣。上曰。戶判之意。何如。行戶曹判書趙㻐曰。昨日摠戎使。來見臣言此事。而臣不能詳知。故只言事體之不然矣。蓋二萬石國穀。新入生疎之戶判。遽然許劃。則固有其罪。而請劃於新入生疎者。亦非審愼之道云矣。今其所奏。設或蒙允。臣則有難奉承矣。樂性曰。戶判所奏。實有審愼之意矣。詳閱穀簿。細加詳量。後日登對時。使之更奏。何如。上曰。依爲之。出擧條樂性曰。戶曹之貸用摠戎廳。不下四五千石。此爲還償之道矣。㻐曰。國初。只有戶曹。其後有軍門惠廳。故雖各自分二。而實則八道貢物。皆戶曹之物。貸用與否。非所可論也。臣之所見如此。雖下移劃之敎。有不敢奉承矣。樂性曰。詳閱穀簿。以爲劃給之地。似好矣。㻐曰。如臣不能堪當有司之臣。大臣。稟而出陟。可也。上曰。不必多言。速爲就坐。好矣。仍謂樂性曰。彼重臣不無長處。而其固執過於人矣。樂性曰。長處則不一。而固執則誠過矣。上曰。自文任時。已多固執。而至於疏辭之際。以其固執之故。而亦多妄發之言。雖甚可悶。而亦可謂觀過知仁矣。昌聖曰。大典通編戶兵典外。皆已較正。而一經御覽後。將入梓矣。上命書傳敎曰。聞印堂言。大典通編戶兵典外。皆以較正云。而尙未經覽。故不得入梓云。摠裁大臣。食後入侍事。遣史官傳諭。善復曰。金天垕之子。今番役事。又爲赴役。事甚異常。而以喪服終日負土。所見可悶。上曰。此何許人。而禮參亦見之乎。文源曰。見之矣。聞各軍門將校輩言。則渠之父臨死時。囑于渠曰。吾受國厚恩。而無一分報效。此後凡於大小國役。汝須勞心服役。以爲一分報效之道云。故渠於前後國役。輙皆赴役云矣。上曰。向來元陵役事時。關西女人。千里委來。戴土服役。此人之事。亦一般矣。上曰。備堂欲新差。亞卿中。有可合者乎。樂性曰。不能思之。而新差則不急矣。上曰。深思亞卿中可合者以奏。可也。樂性曰。趙時偉李秉模。似好矣。上曰。如此之人。則何時不可乎。近察李文源。於亞卿中。質直純謹。可合參聞廟模。仍命書榻敎曰。禮曹參判李文源。備局堂上差下。上曰。禮判進前。文源進前。上曰。安樂峴鋪石北邊形止。殆近百步云。似過矣。文源曰。六七十步。則似可無前頭穿鑿之患矣。上曰。然則初何以近百步磨鍊乎。文源曰。凡事之自下擧行。務爲極盡。故果從優磨鍊矣。上曰。秋間役事。限一朔爲期云。此亦必費一朔。然後可以了當乎。文源曰。今番御路形止。幾盡修治。石財預爲鳩聚。則似不必費盡一朔。而可於一望間畢役矣。上曰。因山時都監郞廳。領役部將。姓名考出謄錄。一一書入。命書傳敎曰。判書陳疏受由。參議未差。而參判又以身病請由。吏曹參判李敬養許遞。與參議未差之代。前望單子入之。仍命退。諸臣以次退出。